મીટર છે પણ વીજ જોડાણ નથી, નળ છે, પાણી નથી
નવગુજરાત સમય | Publish Date: Jul 13 2018 11:22AM
બે વર્ષ થયા છતાં 3૦3માંથી માત્ર 98 લાભાર્થીને ત્યાં મીટર બોક્સ, કાયદેસર કનેકશન તો એકે'યને ન મળ્યા
રાજકોટનાં જંકશન પ્લોટ નજીક કીટ્ટીપરા વિસ્તાર અને કોર્પોરેશને બનાવેલી વસાહતમાં કોઇ પ્રવેશે તો માની જ ન શકે કે સ્માર્ટ સિટી રાજકોટનો જ આ એક હિસ્સો છે!
વોર્ડ નંબર 3માં કેન્દ્રની સ્લમ રીડેવલપમેન્ટ સ્કીમ હેઠળ સરકારી ગ્રાંટની મદદથી મહાપાલિકાએ આ આવાસ બનાવ્યા છે અને અગાઉ ત્યા ઝુંપડામાં વસતા ગરીબ પરિવારોને તેમાં સ્થાયી કર્યા છે. કોંગ્રેસ સરકાર વખતની સ્કીમને લઇને આ વસાહતને રાજીવ આવાસ યોજના નામ આપવું પડ્યું હશે, અને કદાચ એટલે જ કોર્પોરેશન તથા સરકારી તંત્ર અહીંની દુવિધાઓ મામલે નિષ્ક્રીય છે.
કીટ્ટીપરાના આ આવાસની રૂબરૂ મુલાકાતે ગયેલી 'નવ ગુજરાત સમય'ની ટીમ સમક્ષ અહીંના રહેવાસીઓએ સમસ્યાઓ વર્ણવી હતી. તેમનું કહેવું છે કે 3૦3 પૈકી માત્ર ૯૮ આવાસના જ ઈલેકટ્રીક મીટર બોક્સ મુકાયેલા છે અને વીજજોડાણ તો આજે બે વર્ષ થવા આવ્યા છતાં એકપણને અપાયું જ નથી. પી.જી.વી.સી.એલ.માં અરજ કરવા ગયા તો જણાવાયું કે કવાર્ટરદીઠ રૂ.૨૫૦૦ આપો તો જ કનેકશન મળશે. આવી જ રીતે, માની ન શકાયતેવી વિગતો એ પણ સામે આવી કે નળ વાટે પાણી શહેર મધ્યની સુધરાઈની જ આવાસ યોજનામાં મળતું જ નથી! વાલ્વમેન ટાંકાનો વાલ્વ ખોલે ત્યારે ઘર વપરાશનું જે થોડું ઘણું પાણી મળે એ જ પીવાના ઉપયોગમાં પણ લેવું પડે છે.
વીજજોડાણ તો આજે બે વર્ષ થવા આવ્યા છતાં એકપણને અપાયું જ નથી.
સુરેખાબેન કુંવાગિયા નામના ગૃહિણીએ કહ્યું કે 'નળમાં પાણી આવે એ તો અમારૂં સપનું છે!' અન્ય એક ગૃહિણી આશાબેન ભોણિયા કહે છે કે 'બીપીએલ પરિવારોના કવાર્ટરમાં વગર વીજ જોડાણે વીજતંત્ર બિલ મોકલવાનું ચૂકતું નથી! રૂ.૧૫૦ થી ૫૦૦ જેવા બિલ ત્રણે'ક વખત આવી ગયા પણ જોડાણ નથી અપાતા' અહીં જૂના ઝુંપડાવાળાઓમાંથી કેટલાંય લાભાર્થીને આવાસ ન મળ્યાની અને ઘણાં બહારના પરિવાર આવી વસ્યાની પણ ફરિયાદ છે. ઓગષ્ટ-૨૦૧૬માં મુખ્યમંત્રી વિજયભાઇ રૂપાણીએ જેનું લોકાર્પણ કર્યું હતું અને અગાઉ કેન્દ્રીય મંત્રીએ જેનું ખાતમુહુર્ત કર્યું હતું કે યોજનામાં નથી વીજ જોડાણ, નથી પાણી, નથી સફાઈની સગવડ ત્યારે પ્રશ્ને એ ઉઠે છે કે સ્વચ્છતા અને સ્માર્ટ સિટીના એવોર્ડ આપનારાઓ પણ શહેરની સાચી સ્થિતિ જાણ્યા વિના જ શાસકોને બિરદાવી દેતા હશે?!
'આની કરતાં તો ઝુંપડા સારા હતા'
કીટ્ટીપરા ખાતે નિર્માણ પામેલી આવાસ યોજનામાં કોઇ દિવસ કોઇ સફાઈ કામદાર ડોકાયાનું અહીં રહેતા ગરીબ પરિવારોને યાદ નથી! સેપ્ટી ટેન્ક શૌચાલયોના પાઈપ વગેરે ખદબદે છે. જીવજંતુઓનો ઉપદ્રવ શબ્દોમાં વર્ણવી ન શકાય એવો છે. આવાસધારક મહિલાઓએ એક સ્વરે વ્યથા ઠાલવતા કહ્યું કે 'આના કરતાં તો અમારા ઝુંપડા સારા હતા. આ કહેવાતા આવાસમાં આવી ગંદકી વચ્ચે અમારા બાળકો વારંવાર માંદા પડી જાય છે. કોર્પોરેશન અને સરકારે આવી બેદરકારી જ રાખવી હતી તો આવાસ બનાવ્યા જ શું કામ!?'